તમને માંડીને વાત કરું, મારો જન્મ ‘૯૫ની સાલમાં ગોધરાના એક મુસ્લિમ પરિવાર – ‘શેખ’ કુટુંબમાં થયો હતો. મારા કુટુંબમાં હું – નઝમા શેખ, મારા અમ્મી – અબ્બુ અને મારાથી બે વર્ષ મોટો એક ભાઈ હતો. અબ્બા વેપારી હતા, અને અમ્મી ઘરે જ રેહતા. શાળાએ જવા જેટલી ઉંમર થતા હું અને મારો ભાઈ, બંને જોડે શાળાએ જતા થયા. એમ તો અમે બધી જ રીતે સુખી કહી શકાય એવી પરિસ્થિતિમાં જીવતા હતા. અને સમાજમાં માન, મોભો પણ ખરો. પણ ક્યારેક અબ્બુને મારા શાળાએ જવા વિષે અન્યો પાસેથી સાંભળવું પડતું. કોણ જાણે કેમ, કેટલાક તત્વોને કન્યાઓને શાળાએ મોકલવા સામે વિરોધ હતો. પણ મારા અબ્બુએ ખુદાના નેક બંદા હતા. એમણે ક્યારેક મારા અને ભાઈજાનના ઉછેરમાં લેશમાત્રનો ભેદ નહોતો આણ્યો !